Id-Direttiva Tal-Kummissjoni 98/98/KE
tal-15 ta' Diċembru 1998
li tadattta għall-progress tekniku għall-25 darba d-Direttiva tal-Kunsill 67/548/KEE rigward l-approssimazzjoni tal-liġijiet, tar-regolamenti u tad-disposizzjonijiet amministrattivi dwar il-klassifikazzjoni, l-imballaġġ u l-ittikkettjar ta' sustanzi perikolużi
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 67/548/KEE tas-27 ta' Ġunju 1967 rigward l-approssimazzjoni tal-liġijiet, tar-regolamenti u tad-disposizzjonijiet amministrattivi dwar il-klassifikazzjoni, l-imballaġġ u l-ittikkettjar ta' sustanzi perikolużi [1], kif l-aħħar emendata bid-Direttiva 98/73/KEE [2], u partikolarment l-Artikolu 28 tagħha,
Billi l-Anness I tad-Direttiva 67/548/KEE fih lista ta' sustanzi perikolużi, flimkien mal-partikolaritajiet tal-proċeduri tal-klassifikazzjoni u tal-ittikkettjar fir-rigward ta' kull sustanza; billi t-tagħrif xjentifiku u tekniku preżenti kien wera li l-lista tas-sustanzi perikolużi f'dak l-Anness għandha tkun adattata; Billi huwa konsegwentament meħtieġ li jkun emendat il-prefazju ta' l-Anness I sabiex jinkludi xi bdil fin-nomeniklatura, fil-format tad-daħliet, fin-noti ta' l-identifikazzjoni, l-klassifikazzjoni u t-tikkettjar ta' sustanzi u n-noti li jirrigwardjaw l-ittikkettjar tal-preparazzjonijiet; billi l-lista ta' sustanzi perikolużi fl-Anness I fiha sustanzi li dwarhom derogi speċifiċi temporanji tal-klassifikazzjoni u l-ittekkettjar kienu ġew mogħtija lill-Awstrija u lill-Isvezja bl-Att ta' l-Adeżjoni ta' l-Awstrija, il-Finlandja u l-Isvezja; Billi l-Att ta' l-Adeżjoni jipprovdi għal reviżjoni tal-ħtiġiet dwar il-klassifikazzjoni u l-ittikkettjar ta' dawk is-sustanzi; billi dik ir-reviżjoni twassal għall-addattazzjoni tal-klassifikazzjoni għal numru ta' sustanzi bħal dawn;
Billi l-Anness III tad-Direttiva 67/548/KEE jinkludi lista ta' frażijiet li jindikaw in-natura tar-riskji speċjali attribwiti għal sustanzi u preparazzjonijiet perikolużi; billi huwa meħtieġ li jkunu introdotti frażijiet ġodda li jindikaw il-periklu għas-saħħa ta' ċerti sustanzi u preparazzjonijiet;
Billi l-Anness IV tad-Direttiva 67/548/KEE fih lista tal-frażijiet li jindikaw il-pariri dwar is-sigurtà li tikkonċerna s-sustanzi u preparazzjonijiet perikolużi; billi huwa meħtieġ li jkunu riveduti ċerti frazijiet ta' pariri dwar is-sigurtà li jirrigwardjaw il-perikoli għas-saħħa u għal-ambjent; billi huwa wkoll meħtieġ li jkunu introdotti ċerti frażijiet magħquda li jirrigwardjaw l-użu tas-sustanzi u tal-preparazzjonijiet perikolużi;
Billi l-Anness VI tad-Direttiva 67/548/KEE fih gwida għall-klassifika u l-ittikkettjar tas-sustanzi u preparazzjonijiet perikolużi; billi huwa meħtieġ li tkun emendata din il-gwida;
Billi l-miżuri li tipprovdi għalihom din id-Direttiva huma konformi ma' l-opinjoni tal-Kumitat għall-Addattament għall-Progress Tekniku tad-Direttivi dwar it-Tneħħija ta' Barrieri Tekniċi għall-Kummerċ f'Sustanzi u Preparazzjonijiet Perikolużi,
ADOTTAT DIN ID-DIRETTIVA:
Artikolu 1
Id-Direttiva 67/548/KEE hija emendata kif ġej:
1. L-Anness 1 huwa emendat kif ġej:
(a) it-test fl-Anness 1A ta' din id-Direttiva jieħu post it-test korrispondenti fil-Prefazju;
(b) id-daħliet fl-Anness IB ta' din id-Direttiva jibdlu d-daħliet korrispondenti;
(ċ) id-daħliet fl-Anness 1Ċ ta' din id-Direttiva huma miżjuda;
(d) id-daħliet fl-Anness 1D ta' din id-Direttiva huma mħassra;
2. L-Anness 2 ta' din id-Direttiva huwa miżjud fl-Anness III.
3. l-Anness IV huwa emendat kif ġej:
(a) il-frażijiet fl-Anness 3A ta' din id-Direttiva jibdlu l-frażijiet korrispondenti;
(b) il-frażijiet fl-Anness 3B ta' din id-Direttiva huma miżjuda;
(ċ) il-frażijiet magħquda fl-Anness 3 Ċ ta' din id-Direttiva huma miżjuda;
4. L-Anness VI huwa emendat kif stabbilit fl-Anness 4 ta' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex ikunu konformi ma' din id-Direttiva mhux iktar tard mill-1 ta' Lulju 2000. Għandhom jinfurmaw lill-Kummissjoni dwar dan minnufih.
Meta l-Istati Membri jadottaw dawn id-disposizzjonijiet, dawn għandhom ikollhom referenza għal din id-Direttiva jew ikunu akkumpanjati b'referenza bħal din fl-okkażżjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza.
2. L-Istati Membri għandhom jikkomunikaw lill-Kummissjoni d-disposizzjonijiet prinċipali tal-liġi nazzjonali li huma jadottaw fil-qasam kopert b'din id-Direttiva u tabella ta' korrellazzjoni bejn din id-Direttiva u d-disposizzjonijiet nazzjonali hekk adottati.
Artikolu 3
Din id-Direttiva għandha tidħol fis-seħħ fit-tielet jum li jsegwi l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, il-15 ta' Diċembru 1998.